उस दिन के बाद से मांजी ने अपने आपको पूरी तरह से बदल लिया था. बापूजी के तीन बंदरों को उन्होंने स्वयं में आत्मसात कर लिया था. न कुछ बोलना, न कुछ सुनना और न कुछ देखना. एक दिन मैं और नीरज किसी रिश्तेदार की शादी में जाने के लिए घर से निकल रहे थे. मांजी ने पहले ही तबियत ठीक न होने का बहाना कर साथ चलने से इंकार कर दिया था. पिताजी शादी समारोहों से वैसे ही दूर रहते थे. मैं अपने मेकअप को अंतिम टच दे रही थी कि नीरज की आवाज़ सुनाई दी. वे मांजी से पूछ रहे थे कि शादी में कितने रुपये लगाने हैं? मांजी ने तमककर जवाब दिया था, “इतनी छोटी-छोटी बातें मुझसे पूछने की आवश्यकता नहीं है. जो तुम्हें और नीरा को उचित लगे, वैसा कर लिया करो.”